สับปะรดโรงงาน 4 จังหวัดภาคตะวันตก ผลผลิตรวม 9 แสนกว่าตัน พร้อมแปรรูปช่วยเหลือเกษตรกร
นางสาวศิริพร จูประจักษ์ ผู้อำนวยการสำนักงานเศรษฐกิจการเกษตรที่ 10 ราชบุรี (สศท.10) สำนักงานเศรษฐกิจการเกษตร (สศก.) เปิดเผยถึงสถานการณ์การผลิตสับปะรดโรงงาน ปี 2565 ของภาคตะวันตก ในพื้นที่ 4 จังหวัด ได้แก่ ประจวบคีรีขันธ์ ราชบุรี เพชรบุรี และกาญจนบุรี ซึ่งเป็นแหล่งผลิตหลักที่สำคัญ มีเนื้อที่เก็บเกี่ยวสับปะรดโรงงานคิดเป็นร้อยละ 55 ของเนื้อที่เก็บเกี่ยวทั้งประเทศ มีเกษตรกรผู้ปลูกรวม 16,903 ครัวเรือน จากการติดตาม พบว่า ปี 2565 เนื้อที่เก็บเกี่ยว 4 จังหวัด รวม 253,237 ไร่ เพิ่มขึ้นจากปีที่ผ่านมาที่มีจำนวน 249,985 ไร่ เนื่องจากราคาสับปะรดปีที่ผ่านมาอยู่ในเกณฑ์ดีจูงใจให้เกษตรกรขยายพื้นที่และบางส่วนปลูกแซมสวนยางพาราและสวนมะพร้าว ด้านผลผลิต มีจำนวนรวม 937,672 ตัน เพิ่มขึ้นจากปีที่ผ่านมาที่มีจำนวน 895,603 ตัน หรือเพิ่มขึ้นร้อยละ 5 หากมองถึงสถานการณ์สับปะรดโรงงานในพื้นที่ทั้ง 4 จังหวัด จากข้อมูลพยากรณ์ พบว่า ประจวบคีรีขันธ์ มีเนื้อที่เก็บเกี่ยว 167,539 ไร่ ผลผลิต 671,161 ตัน ราชบุรี มีเนื้อที่เก็บเกี่ยว 40,807 ไร่ ผลผลิต 129,032 ตัน เพชรบุรี มีเนื้อที่เก็บเกี่ยว 27,602 ไร่ ผลผลิต83,468 ตัน และกาญจนบุรี มีเนื้อที่เก็บเกี่ยว 17,289 ไร่ ผลผลิต 54,011 ตัน เกษตรกรจะเริ่มทยอยปลูกตั้งแต่เดือนมกราคม - เมษายน 2564 ซึ่งเป็นช่วงที่ไม่มีฝนตกชุก ไม่มีปัญหาโรครากเน่ายอดเน่า ระยะเวลาปลูกจนถึงเก็บเกี่ยวประมาณ 14-18 เดือน ซึ่งสับปะรดโรงงานสามารถให้ผลผลิตได้ตลอดทั้งปี ผลผลิตจะเริ่มออกสู่ตลาดตั้งแต่เดือนมกราคม และจะออกมากสุดในช่วงเดือนพฤษภาคม–มิถุนายน 2565 ด้านราคาที่เกษตรกรขายได้ภาพรวมยังอยู่ในเกณฑ์ดี แต่เนื่องจากสถานการณ์การแพร่ระบาดโควิด-19 ส่งผลต่อการขาดแคลนแรงงาน ซึ่งส่วนใหญ่เป็นแรงงานต่างด้าว ทำให้โรงงานแปรรูปสับปะรดแต่ละแห่งลดกำลังการผลิตลงและมีวัตถุดิบเข้าสู่โรงงานไม่มากนัก ดังนั้น ในช่วงฤดูการผลิต โรงงานแปรรูปสับปะรดอยู่ระหว่างปรับแผนกำลังการผลิตต่อวันเพิ่มขึ้นเพื่อช่วยเหลือเกษตรกรผู้ปลูกสับปะรด ในส่วนของการจำหน่ายผลผลิตเกษตรกรส่งจำหน่ายให้กับผู้รวบรวมในพื้นที่และพ่อค้ารายใหญ่ที่มารับซื้อภายในจังหวัดเพื่อรวบรวมส่งไปยังโรงงานแปรรูปทั้งในและนอกพื้นที่